T L A Č O V Á S P R Á V A

**Sobotňajší program na hlavnom pódiu na Pohode 2025 symbolicky otvorí ukrajinská skupina DakhaBrakha**

Svätý Jur, 21. február 2025

 **V júli 2025 sa na festivale Pohoda predstaví jedno z najžiadanejších ukrajinských hudobných zoskupení, DakhaBrakha. Kyjivské kvarteto majstrovsky spája ukrajinskú tradičnú hudbu s vplyvmi z celého sveta, výsledkom čoho je niečo, čo sami nazývajú “etno chaos”. Prvé ukrajinské meno v rámci Pohoda 2025 lineupu zverejnili organizátori festivalu dnes ráno na svojej webovej stránke.**

Zverejnenie ukrajinskej kapely prišlo len pár dní pred tretím výročím začiatku ruskej invázie na Ukrajinu. Riaditeľ festivalu Pohoda **Michal Kaščák** povedal o DakhaBrakha, ukrajinskej hudobnej scéne a ich zápase za slobodu toto: “Možeme byť hrdí, že máme za susedov Ukrajinu. Táto hrdá krajina nás môže inšpirovať v mnohých oblastiach vrátane kultúry. Tamojšia hudobná scéna si zaslúži zvýšenú pozornosť – okrem skvelej tvorby zohráva dôležitú úlohu aj v zápase svojej krajiny za slobodu a hodnoty humanizmu. Je pre nás cťou, že sobotňajší program na hlavnom pódiu symbolicky otvorí práve fantastická ukrajinská skupina DakhaBrakha. Skvelá hudba a zároveň  jasné hodnoty. Dakha Brakha odohrala na Pohode už dva koncerty a oba boli mimoriadne silné. Teším sa na ďalšie stretnutie s týmito úžasnými ľuďmi. Sláva Ukrajine!”

DakhaBrakha využívajú ako základ svojej hudobnej tvorby krásny viachlas vychádzajúci z ukrajinských ľudových piesní a prelínajú ho s rytmickými a melodickými štruktúrami z Indie, Afriky či Austrálie. Úderné basové linky, skreslené elektrické gitary, vplyv jazzu, hovoreného slova, rapu, ba dokonca punku. To všetko počuť v skladbách kvarteta z Kyjiva.

Vznikli v roku 2004 v Kyjivskom centre súčasného umenia „DAKH“ ako projekt avantgardného divadelného režiséra Vladyslava Troickijho. Divadelný vplyv na skupinu cítiť dodnes – ich vystúpenia sú inscenované s výrazným vizuálnym prvkom v podobe animácií od rôznych ukrajinských umelcov a umelkýň a fotografií zo života dnešnej Ukrajiny. Niektoré sú oslavné a odvážne, iné zasa temné. Všetky však odrážajú mnohé aspekty ukrajinskej kultúry.

Skupina od svojho vzniku odohrala stovky koncertov a vystúpení na veľkých medzinárodných festivaloch vrátane Big Ears Festival, Bonnaroo Music & Arts Festival, WOMAD či dánskom Roskilde. V roku 2015 si zahrali v rámci známych sessions NPR Tiny Desk a v roku 2016 aj na hlavnom pódiu festivalu Glastonbury.

Známe kvarteto má na konte sedem albumov, dve prestížne Ševčenkove národné ceny i hudbu k filmom Bitter Harvest, Mavka či k seriálu Fargo. Členovia kapely sú súčasťou aj ďalších projektov ako kapela Dakh Daughters či festival Gogolfest. Kapelu tvoria perkusionistka **Olena Tsybulska**, violončelistka **Nina Garenetska** a multiinštrumentalisti **Marko Halanevych** a **Iryna Kovalenko**. V súčasnosti nahrávajú v Kyjive svoj prvý album od roku 2020, ktorý kombinuje materiál vytvorený pred a počas ruskej vojny v Ukrajine. Organizátori festivalu Pohoda preto prízvukujú, že na Pohode budú môcť návštevníci a návštevníčky počuť naživo aj nové skladby.

Ukrajinská skupina dopĺňa jeden z najsilnejších line-upov Pohody za posledné roky. V júli 2025 na trenčianskom letisku vystúpia Massive Attack, Queens of the Stone Age, Iggy Pop, Morcheeba, FERG, Marc Rebillet, JPEGMafia, Kamasi Washington, Folamour a mnohí iní. Medzi posledné zverejnené mená patria aj svetoznáma hráčka na sitár Anoushka Shankar, Japonci Minyo Crusaders, či slovenské mená ako indie-popová skupina Bad Karma Boy a spevák a raper Saul.

**DakhaBrakha Press Photos:**

<https://drive.google.com/drive/folders/1o9DUq9slQkj84VPsbtZRQPP13UtnvXvg?usp=sharing>

 **DakhaBrakha Links:**

Spotify: <https://open.spotify.com/artist/5hQYZqZaPcRceL82mFZTO5>

Apple Music: <https://music.apple.com/md/artist/dakhabrakha/500797221>

Youtube: <https://www.youtube.com/channel/UCiK8ixVCuaNWmC_xVGr8qCQ>

Instagram: <https://www.instagram.com/dakhabrakha>

Facebook: <https://www.facebook.com/DakhaBrakha/>

Kontakt pre médiá:

**Jana Kopecká**

PR & Media Manager

**Tel.: +421 948 028 273**

jana@pohodafestival.sk

https://www.pohodafestival.sk/